Kolibia lingirdatsu

Kolibia lingirdatsua (Oudemansiella mucida edo Mucidula mucida) Physalacriaceae familiako onddo espezie bat da. Dirudienez, espezie honekin egin diren kultiboekin larruazaleko onddo parasitoen aurka erabiltzen den antibiotiko bat lortu dute Errusian.

Edertasun handiko perretxikoa da, bai zuri distiratsu eta likatsuagatik, bai gardentasunagatik. Argazkilarien perretxiko gogokoenetako bat da.

Deskribapena 
Kapela: 2 eta 10 cm arteko diametrokoa. Hasieran sabel itxurakoa, gero ganbila. Gaztetan kolore gris zurbila edo gris-krema du, heltzen denean, erabat zuria eta zeharrargia da. Azala oso likatsua du, lirdingatsua leuna edo zimurrekin.

Orriak: Zuriak, zabal, lodiak, itsatsiak, tartekatuta orritxoak.

Hanka: Zuria, zuntzuna, okertua, oinarrirantz pixka bat loditua. Eraztun txiki bat du, goian eta mehea.

Haragia: Mehea, zuria, hezetasunarekin zeharrargia. Usain eta zapore leunekoa.

Etimologia: Oudemansiella hitza Corneille Antoine Jean Abrahan Oudemans mikologoaren omenez eman zitzaion. Mucida epitetoa latinetik dator, “mucus” hitzetik, mukositatea esan nahi du. Bere gainazal likatsuagatik.

Jangarritasuna 
Jangarria. Sukaldaritzako interesik gabea, bere biskositate eta okelaren urritasunagatik.

Nahasketa arriskua 
Ez du antzekorik.

Sasoia eta lekua 
Udazkenean eta neguan aurkitzen da, bakarrik edo talde txikitan, pago enbor zaharretan.

Banaketa eremua 
Europako onddo endemikoa da. Japonia, Hego Korea, Txina, Taiwan, Borneo, Hego-ekialdeko Asia, Errusia, Kaukasia, Brasil eta Ameriketako Estatu Batuak.

Erreferentziak

Kanpo estekak 

Physalacriaceae
Ameriketako Estatu Batuetako onddoak
Europako onddoak
Errusiako onddoak
Japoniako onddoak
Kaukasoko onddoak
Turkmenistango onddoak
Vietnamgo onddoak
Malaysiako onddoak
Txinako onddoak
Taiwango onddoak
Indiako  onddoak
Bangladeshko onddoak
Thailandiako onddoak